[pic] | EUROOPAN KOMISSIO |

Bryssel 23.2.2010

KOM(2010)67 lopullinen

2007/0286 (COD)

KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisen käsittelyn kannasta

Euroopan parlamentin ja neuvoston direktiivin hyväksymiseksi teollisuuden päästöistä (ympäristön pilaantumisen ehkäisemisen ja vähentämisen yhtenäistäminen) (uudelleenlaadittu)

2007/0286 (COD)

KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisen käsittelyn kannasta

Euroopan parlamentin ja neuvoston direktiivin hyväksymiseksi teollisuuden päästöistä (ympäristön pilaantumisen ehkäisemisen ja vähentämisen yhtenäistäminen) (uudelleenlaadittu)

TAUSTA

Ehdotus toimitettiin Euroopan parlamentille ja neuvostolle (asiakirja KOM(2007) 844 lopullinen – 2007/0286 (COD)): | 21. joulukuuta 2007 |

Euroopan talous- ja sosiaalikomitea antoi lausuntonsa: | 14. tammikuuta 2009 |

Alueiden komitea antoi lausuntonsa: | 9. lokakuuta 2008 |

Euroopan parlamentti antoi lausuntonsa ensimmäisessä käsittelyssä: | 10. maaliskuuta 2009 |

Neuvosto ensimmäisen käsittelyn kanta vahvistettiin (yksimielisesti): | 15. helmikuuta 2010 |

KOMISSION EHDOTUKSEN TAVOITE

Ehdotuksen tavoitteena on tehostaa teollisuuden päästöjen ehkäisemistä ja vähentämistä koskevaa nykyistä lainsäädäntöä siten, että saavutetaan ympäristönsuojelun korkea taso, vähennetään tarpeetonta hallinnollista taakkaa ja minimoidaan kilpailun vääristyminen EU:ssa.

NEUVOSTON ENSIMMÄISEN KÄSITTELYN KANTAA KOSKEVAT HUOMIOT

Yleiset huomiot

Euroopan parlamentti antoi lausuntonsa ensimmäisessä käsittelyssä 10. maaliskuuta 2009. Komissio hyväksyi kokonaan, osittain tai periaatteessa 47 niistä 85 tarkistuksesta, jotka Euroopan parlamentti teki ensimmäisessä käsittelyssään. Näistä 47 tarkistuksesta 32 on otettu ainakin osittain huomioon neuvoston ensimmäisen käsittelyn kannassa.

Komissio hyväksyi joko kokonaan, osittain tai periaatteessa tarkistukset, jotka selkiyttävät ehdotuksen asiayhteyttä ja ovat johdonmukaisia sen yleisen tavoitteen kanssa. Näihin kuuluvat muutokset, jotka koskevat yleisölle tarkoitettua tiedotusta. Ne noudattavat komission ehdotuksessa esitettyä lähestymistapaa, jolla pyritään lisäämään avoimuutta lupien myöntämisessä sekä vaatimusten noudattamisen valvonnassa.

Komissio hylkäsi tarkistukset, jotka muuttaisivat ehdotuksen luonnetta, kuten tarkistukset, joilla rajoitettaisiin suurille polttolaitoksille asetettavia vähimmäisvaatimuksia koskevien säännösten soveltamisalaa. Komissio hylkäsi myös tarkistukset, jotka aiheuttaisivat oikeudellista epäselvyyttä tai täytäntöönpanovaikeuksia taikka olisivat ristiriidassa ehdotuksen keskeisten osien kanssa.

Yksityiskohtaiset huomiot

Komission hyväksymät Euroopan parlamentin tarkistukset, jotka on sisällytetty neuvoston ensimmäisen käsittelyn kantaan kokonaan, osittain tai periaatteessa

Neuvoston ensimmäisen käsittelyn kantaan on sisällytetty vaihtelevassa määrin 32 tarkistusta ( 7, 12, 13, 14, 16, 18, 19, 21, 27, 34, 35, 36, 37, 40, 44, 49, 50, 51, 52, 53, 54, 55, 59, 64, 65, 66, 68, 71, 72, 73, 75 ja 79) .

Tarkistuksella 7 lisätään hyödyllinen viittaus Århusin yleissopimukseen. Tarkistus 12 voidaan hyväksyä periaatteessa, koska siinä selvennetään sitä, mitä ”parhaaseen käytettävissä olevaan tekniikkaan liittyvät päästötasot” tarkoittavat. Tarkistus 13 sisällytetään kantaan, koska se selventää käsitteen ”yleisö, jota asia koskee” määritelmää. Tarkistus 14 voidaan hyväksyä osittain siinä määrin kuin se selventää käsitteen ”uusi tekniikka” määritelmää. Tarkistus 16 liittyy ”ympäristötarkastuksen” määritelmän lisäämiseen. Tarkistuksilla 18 ja 19 selvennetään säännöksiä, jotka liittyvät siihen, että luvan soveltamisalaan kuuluu kaksi tai useampia laitoksia tai toiminnanharjoittajia on useampi. Tarkistus 21 voidaan hyväksyä periaatteessa, koska se selventää lupaehtojen rikkomista koskevia säännöksiä. Tarkistukset 27 ja 55 voidaan hyväksyä osittain ja periaatteessa siinä määrin kuin ne selventävät parasta käytettävissä olevaa tekniikkaa koskevien tietojen vaihdon järjestämistä. Tarkistukset 34 ja 35 yksinkertaistavat yleisesti sitovien sääntöjen käyttöä koskevia säännöksiä. Tarkistuksella 36 parannetaan tiedottamista parasta käytettävissä olevaa tekniikkaa koskevasta kehityksestä. Tarkistuksella 37 selvennetään säännöksiä, jotka koskevat lupaehtojen tarkistamista. Tarkistus 40 voidaan hyväksyä osittain siinä määrin kuin sillä luodaan yhteys muuhun asiaan liittyvään yhteisön lainsäädäntöön. Tarkistuksesta 44 voidaan hyväksyä periaate, jonka mukaan tarkastuksille on asetettava vähimmäistiheys. Tarkistuksessa ehdotettua tiheyttä ei kuitenkaan hyväksytä. Tarkistuksilla 49 ja 50 varmistetaan johdonmukaisuus Århusin yleissopimuksen velvoitteiden kanssa. Tarkistuksilla 51 , 52 , 53 ja 54 selvennetään tietojen saattamista yleisön saataville. Tarkistus 59 liittyy siihen, että jäsenvaltioiden on ilmoitettava komissiolle päästöjen raja-arvojen asettamisesta. Tarkistus 64 voidaan hyväksyä periaatteessa siinä määrin kuin se selventää soveltamisalaa muita metalleja kuin rautametalleja käsittelevien valimoiden osalta. Tarkistus 65 sisältää hyödyllisen viittauksen siihen, että rinnakkaispoltto kuuluu soveltamisalaan (liite I). Tarkistukset 66 ja 68 voidaan hyväksyä periaatteessa siinä määrin kuin ne parantavat oikeudellista selkeyttä ehdotuksen soveltamisalasta tiettyjen jätehuoltotoimintojen osalta. Tarkistukset 71 , 72 , 73 ja 75 voidaan hyväksyä osittain ja periaatteessa siinä määrin kuin ne parantavat tietyille polttolaitoksille (vähäiset käyttötunnit/ käytetään hätätarkoituksessa) myönnettävien poikkeuksien johdonmukaisuutta ilman, että heikennetään nykyisen lainsäädännön vaatimuksia. Tarkistus 79 voidaan hyväksyä osittain, koska sen myötä lainsäädäntöön sisällytetään uudelleen säännös, joka edellyttää dioksiinien seuraamista.

Euroopan parlamentin tarkistukset, joita komissio ei hyväksy mutta jotka on sisällytetty neuvoston ensimmäisen käsittelyn kantaan kokonaan, osittain tai periaatteessa

Komissio hylkäsi 12 tarkistusta ( 15, 22, 23, 29, 31, 32, 33, 41, 47, 93 (sama kuin 115 ), 97 ja 117 ), jotka on kuitenkin sisällytetty neuvoston ensimmäisen käsittelyn kantaan kokonaan, osittain tai periaatteessa.

Komissio hylkäsi tarkistuksen 15 , koska se ei parantanut ehdotuksen selkeyttä. Tämä tarkistus on sisällytetty neuvoston ensimmäisen käsittelyn kantaan osittain ”lähtötilanneraportin” (perusviivaraportin) määritelmän osalta, ja tämä voidaan hyväksyä, koska määritelmästä tulee selkeämpi.

Komissio hylkäsi maaperän suojeluun liittyvät tarkistukset 22, 23, 29 ja 41 , koska ne olivat ristiriidassa komission ehdotuksen kanssa tai eivät selkeyttäneet tekstiä. Nämä tarkistukset on sisällytetty neuvoston ensimmäisen käsittelyn kantaan osittain tai periaatteessa siinä määrin kuin ne selkeyttävät ehdotukseen sisältyviä maaperänsuojelutoimia. Ne voidaan sen vuoksi hyväksyä. Komissio hylkäsi pohjaveden ja maaperän tarkkailua koskevan tarkistuksen 33 , koska se heikentää ympäristösuojelun tasoa. Tarkistus on kuitenkin sisällytetty neuvoston ensimmäisen käsittelyn kantaan kokonaan.

Komissio hylkäsi päästöraja-arvojen vahvistamiseen liittyvän tarkistuksen 31 , koska se on ristiriidassa yhden komission ehdotuksen perusperiaatteen kanssa ja heikentää merkittävästi ympäristönsuojelun tasoa. Tarkistus on sisällytetty kantaan osittain ja periaatteessa. Siitä on otettu huomioon vaatimukset, joilla varmistetaan, että parhaaseen käytettävissä olevaan tekniikkaan liittyviä päästötasoja ei ylitetä. Se voidaan siten hyväksyä. Komissio hylkäsi tarkistuksen 32 , koska ehdotetut muutokset ovat ristiriidassa ehdotuksen muun tekstin kanssa. Tarkistus on kuitenkin sisällytetty neuvoston ensimmäisen käsittelyn kantaan periaatteessa siltä osin kun se liittyy yleisölle annettaviin tietoihin, jotka koskevat päästötasoja, jotka poikkeavat parhaaseen käytettävissä olevaan tekniikkaan liittyvistä päästörajoista. Tämä voidaan hyväksyä.

Neuvoston ensimmäisen käsittelyn kannassa on noudatettu tarkistusta 47 , jolla poistetaan vaatimukset yleisön osallistumisesta yleisesti sitovien sääntöjen hyväksymiseen. Komissio hylkäsi siipikarjan tehokasvatusta koskevan tarkistuksen 93 (sama kuin 115 ), koska se heikentää ehdotuksen tarjoamaa ympäristönsuojelun tasoa. Tarkistus on kuitenkin sisällytetty neuvoston ensimmäisen käsittelyn kantaan kokonaan. Komissio hylkäsi keraamisten tuotteiden valmistusta koskevan tarkistuksen 117 , koska se kaventaisi lainsäädännön soveltamisalaa nykytilaan verrattuna. Tarkistus on kuitenkin osittain sisällytetty neuvoston ensimmäisen käsittelyn kantaan tavalla, jonka komissio voi hyväksyä. Komissio hylkäsi tarkistuksen 97 , joka koskee tiettyjen polttolaitosten NOx–päästöjen raja-arvojen nostamista, koska tämä alentaisi ehdotuksen ympäristötavoitteita. Tarkistus on kuitenkin sisällytetty neuvoston ensimmäisen käsittelyn kantaan periaatteessa tavalla, joka voidaan hyväksyä.

Euroopan parlamentin tarkistukset, jotka komissio hyväksyi kokonaan, osittain tai periaatteessa mutta joita ei ole sisällytetty neuvoston ensimmäisen käsittelyn kantaan

Komissio hyväksyi kokonaan, osittain tai periaatteessa 15 tarkistusta ( 1, 5, 6, 8, 20, 42, 43, 46, 48, 56, 58, 60, 61, 62 ja 69 ), joita ei kuitenkaan sisällytetty neuvoston ensimmäisen käsittelyn kantaan. Nämä tarkistukset liittyvät johdanto-osan kieleen, vaatimusten lainsäädännön noudattamista koskevaan raportointiin, ilmoittamista toimivaltaiselle viranomaiselle toimintojen päättymisen jälkeen, tarkastuksia koskevaan raportointiin, käsitteen ”yleisöllä, jota asia koskee” määritelmään, uuteen tekniikkaan, tarkkailuun, yleisölle kohdistettuun tiedottamiseen, liitteiden muuttamiseen, uusien vähimmäisvaatimusten vahvistamiseen sääntelykomiteamenettelyllä sekä siipikarjan tehokasvatusta koskevien ohjeiden laatimiseen.

Euroopan parlamentin tarkistukset, joita komissio ja neuvosto eivät hyväksyneet ja joita ei ole sisällytetty neuvoston ensimmäisen käsittelyn kantaan

Sekä komissio että neuvosto hylkäsivät 26 tarkistusta (2, 3, 4, 9, 10, 11, 17, 24, 25, 26, 28, 30, 38, 39, 45, 57, 63, 67, 70, 76, 77, 78, 80, 114, 129 ja 133) .

Molemmat toimielimet hylkäsivät tarkistukset 2, 3, 4, 9, 10 ja 11 , koska ne eivät ole johdonmukaisia johdanto-osan tarkoituksen kanssa. Molemmat toimielimet hylkäsivät yleisesti sitovien sääntöjen määritelmää koskevan tarkistuksen 17 , koska se ei selvennä tekstiä eikä tuo lisäarvoa. Molemmat toimielimet hylkäsivät lupahakemusten sisältöä koskevat tarkistukset 24, 25 ja 26 , maaperän suojeluun liittyviä lupaehtoja koskevan tarkistuksen 28 , parhaan käytettävissä olevan tekniikan määrittämistä koskevan tarkistuksen 30 ja lupaehtojen tarkistusta koskevat tarkistukset 38 ja 39 , koska ne ovat tarpeettomia tai niistä aiheutuisi täytäntöönpantaessa oikeudellista epäselvyyttä. Molemmat toimielimet hylkäsivät karjanlannan levittämistä koskevan tarkistuksen 114 , joka on epäjohdonmukainen neuvoston ensimmäisen käsittelyn kannan kanssa. Molemmat toimielimet hylkäävät muita kuin rutiinitarkastuksia koskevan tarkistuksen 45 , joka on epäselvä ja josta aiheutuisi täytäntöönpanovaikeuksia. Molemmat toimielimet hylkäsivät tarkistuksen 57 , koska se rajoittaisi polttolaitosten laajennusta koskevan säännöksen sovellettavuutta. Ehdotuksen II luvun soveltamisalan (liite I) osalta molemmat toimielimet hylkäsivät tarkistukset 63, 67, 70 ja 129 , koska ne ovat epäjohdonmukaisia neuvoston ensimmäisen käsittelyn kannan kanssa. Molemmat toimielimet hylkäsivät tarkistuksen 133 , koska se jättäisi tietyt polttolaitokset nykyisen lainsäädännön soveltamisalan ulkopuolelle. Molemmat toimielimet hylkäävät tarkistuksen 76 , koska se laajentaisi CO-päästöjen tarkkailun polttolaitoksiin, joita varten ei ole asetettu päästöjen raja-arvoja. Molemmat toimielimet hylkäävät tarkistuksen 77 , koska se muuttaisi polttolaitosten osalta vaatimusten noudattamista koskevaa järjestelmää. Molemmat toimielimet hylkäävät tarkistukset 78 ja 80 , jotka liittyvät jätteenpolttolaitosten päästöjen tarkkailua koskeviin poikkeuksiin, koska ne ovat epäjohdonmukaisia komission ehdotuksen ja neuvoston ensimmäisen käsittelyn kannan kanssa.

Muutokset, joita neuvosto on tehnyt ehdotukseen

Neuvosto esitti komission ehdotukseen seuraavia keskeisiä muutoksia:

Tietojen vaihto parhaasta käytettävissä olevasta tekniikasta. Neuvoston ensimmäisen käsittelyn kannassa säilytetään komission esittämä tietojenvaihdon periaate ja sisältö, mutta siinä lisätään säännöksiä tietojenvaihtofoorumin roolista ja täsmennetään parasta käytettävissä olevaa tekniikkaa koskevien vertailuasiakirjojen laatimista ja sisältöä. Komissio hyväksyy näiden säännösten lisäämisen, koska ne ovat johdonmukaisia vertailuasiakirjojen tämänhetkisen laatimisprosessin kanssa. Komissio pitää kuitenkin valitettavana sitä, että neuvoston ensimmäisen käsittelyn kannassa säädetään 13 artiklan 3 kohdan c ja d alakohdassa tarkoitettujen ei-sitovien ohjeiden hyväksymisestä sääntelymenettelyä käyttäen, koska komissiolla on siihen oma itsenäinen oikeutensa perustamissopimuksen nojalla. Tähän oikeuteen ei voida vaikuttaa neuvoston ensimmäisen käsittelyn kannan säännöksellä (katso lausuma tämän tiedonannon liitteessä).

Parasta käytettävissä olevaa tekniikkaa koskevien päätelmien hyväksymismenettely. Neuvoston ensimmäisen käsittelyn kannan 13 artiklan 5 kohdassa säädetään, että parasta käytettävissä olevaa tekniikkaa koskevat päätelmät (ne parasta käytettävissä olevaa tekniikkaa koskevan vertailuasiakirjan osat, joissa esitetään erityisesti parhaaseen käytettävissä olevaan tekniikkaan liittyvät päästötasot) hyväksytään sääntelymenettelyä käyttäen (SEUT-sopimuksen 291 artikla). Neuvoston poliittisessa sopimuksessa ehdotettiin kuitenkin valvonnan käsittävää sääntelymenettelyä. Komissio ei ole neuvoston kanssa samaa mieltä siitä, että SEUT-sopimuksen 291 artikla on soveltuvin oikeusperusta 13 artiklan 5 kohdassa tarkoitettujen toimenpiteiden hyväksymiselle. Kyseiset toimenpiteet ovat soveltamisalaltaan yleisiä ja niillä täydennetään perussäädöksen tiettyjä, muita kuin sen keskeisiä osia. Näin ollen ne olisi annettava delegoitavina säädöksinä (katso tämän tiedonannon liitteenä oleva lausuma).

Komissio toteaa myös, että neuvoston tekemät muutokset lisäävät komission tehtäviä ja edellyttävät siten komissiolta lisäresursseja vertailuasiakirjojen laatimis- ja hyväksymisprosessia varten.

Päästöjen raja-arvot suhteessa parhaaseen käytettävissä olevaan tekniikkaan liittyviin päästötasoihin . Neuvoston ensimmäisen käsittelyn kannan 15 artiklan 3 kohdassa annetaan toimivaltaisille viranomaisille enemmän joustavuutta asettaa päästöjen raja-arvot. Samalla varmistetaan, etteivät päästöt ylitä parhaaseen käytettävissä olevaan tekniikkaan liittyviä päästötasoja sellaisina kuin ne kuvataan parasta käytettävissä olevaa tekniikkaa koskevissa päätelmissä. Komissio pitää näitä muutoksia valitettavina. Se voi kuitenkin hyväksyä tämän lähestymistavan, koska on otettu käyttöön tarpeelliset turvatoimenpiteet seuranta- ja raportointivaatimusten kautta sen varmistamiseksi, että ympäristötavoitteita noudatetaan. Poikkeaminen 15 artiklan 3 kohdasta, joka on mahdollinen tietyissä tapauksissa ja tietyin perustein, säilytetään. Komissio pitää kuitenkin valitettavana sitä, että mahdollisuus määrittää perusteet sääntelykomiteamenettelyllä korvataan ohjeiden laatimisella. Komissio voi kuitenkin hyväksyä tämän lähestymistavan, jotta aikaan saadaan sopimus.

Komissiolle 41 artiklaan (polttolaitoksia koskevat säännöt) ja 48 artiklan 5 kohtaan (tiettyjen jätteenpolttolaitoksista peräisin olevien päästöjen tarkkailu) liittyen siirretyn toimivallan arviointi. Komissio ei ole neuvoston kanssa samaa mieltä siitä, että SEUT-sopimuksen 291 artikla on soveltuvin oikeusperusta 41 artiklassa ja 48 artiklan 5 kohdassa tarkoitettujen toimenpiteiden hyväksymiselle. Kyseiset toimenpiteet ovat soveltamisalaltaan yleisiä ja niillä täydennetään perussäädöksen tiettyjä, muita kuin sen keskeisiä osia. Näin ollen ne olisi annettava delegoitavina säädöksinä (katso tämän tiedonannon liitteenä oleva lausuma).

Lupien tarkistaminen. Neuvoston ensimmäisen käsittelyn kannassa säilytetään ehdotettu jäsenvaltioiden velvollisuus tarkistaa ja tarpeen vaatiessa ajanmukaistaa lupaehdot tietyn ajan jälkeen siitä, kun on julkaistu päätökset parasta käytettävissä olevaa tekniikkaa koskevista päätelmistä. Neuvoston ensimmäisen käsittelyn kannassa pidennetään kyseinen aika neljästä vuodesta viiteen vuoteen. Komissio pitää tätä muutosta valitettavana mutta voi hyväksyä sen, koska aika on rajoitettu ja lupien tarkistamisen varsinainen tiheys ei muutu.

Maaperän suojelu. Neuvoston ensimmäisen käsittelyn kannassa säädetään maaperän ja pohjaveden pilaantumisen estämiseen liittyvistä uusista vaatimuksista, jotka on sisällytettävä lupaehtoihin. Ensimmäisen käsittelyn kannassa säilytetään vähimmäistiheyden asettaminen maaperän ja pohjavesien tarkkailulle, mutta toimivaltaiset viranomaiset voivat pidentää tarkkailun välejä, jos tarkkailu perustuu pilaantumisriskin järjestelmälliseen arviointiin. Neuvoston ensimmäisen käsittelyn kannassa säilytetään lähtötilanneraportin laatimista koskevat säännökset sekä toimintojen päättymisen jälkeen noudatettavat vaatimukset mutta lisätään joustavuutta näiden säännösten täytäntöönpanoon. Komissio olisi tältä osin mieluummin säilyttänyt alkuperäisen ehdotuksensa, mutta se voi hyväksyä muutokset, koska ne eivät vaaranna ehdotuksen keskeisiä periaatteita.

Tarkastukset. Neuvoston ensimmäisen käsittelyn kannassa säilytetään ehdotuksen lähestymistapa, mutta siihen on tehty seuraavat muutokset: Laitosvierailujen aikaväli määräytyy kyseessä olevien laitosten ympäristöriskien järjestelmällisen arvioinnin perusteella. (Ehdotuksessa riskien arviointia edellytettiin ainoastaan poikettaessa vuosittaista laitosvierailua koskevasta velvoitteesta.) Kyseinen aikaväli ei saa olla yhtä vuotta pitempi suurimmat riskit sisältävien laitosten osalta eikä kolmea vuotta pitempi alhaisimmat riskit sisältävien laitosten osalta. Komissio katsoo, että tämä vaatimus on hyödyllinen, koska sillä turvataan laitosvierailujen tiheyden asettaminen. Vaikka komissio pitää valitettavana sitä, että riskien arviointia koskevia perusteita ei enää aseteta sääntelykomiteamenettelyllä, se katsoo, että neuvoston ensimmäisen käsittelyn kannassa esitetyt perusteet ovat asianmukaiset.

Standardien soveltamispäivämäärä uusien polttolaitosten osalta. Neuvoston ensimmäisen käsittelyn kannassa aikaistetaan päivämäärä, josta alkaen vaatimuksia on sovellettava uusiin suuriin polttolaitoksiin. Ehdotuksessa ollut vuosi 2016 on aikaistettu päivään, joka on kahden vuoden kuluttua direktiivin voimaantulosta. Komissio hyväksyy tämän, koska uusia standardeja on pidetty parhaana käytettävissä olevana tekniikkana vuodesta 2006 ja kyseessä olevat laitokset pystyvät teknisesti ja taloudellisesta noudattamaan näitä raja-arvoja.

Väliaikainen joustavuus olemassa oleville suurille polttolaitoksille. Neuvoston ensimmäisen käsittelyn kannassa lisätään seuraavat väliaikaiset joustomahdollisuudet:

- Tarkistettujen päästöraja-arvojen voimaantulopäivä on edelleen 1. tammikuuta 2016. Jäsenvaltiot voivat kuitenkin toteuttaa vuoden 2020 loppuun saada kansallista siirtymäsuunnitelmaa sillä edellytyksellä, että suunnitelmaan kuuluvien laitosten kokonaispäästöt eivät ylitä kansallisia enimmäismääriä, jotka laskevat lineaarisesti vuosina 2016–2019. Enimmäismäärä pysyy samana vuodesta 2019 vuoden 2020 loppuun.

- Tarkistettujen päästöraja-arvojen noudattamisesta voidaan vapauttaa seuraavantyyppiset laitokset: vuoteen 2023 saakka laitokset, joiden elinikä on rajallinen (enintään 20 000 käyttötuntia), vuoden 2019 loppuun saakka laitokset, jotka ovat osa pientä erillistä verkkoa, ja vuoden 2023 saakka kaukolämpölaitokset, jota täyttävät tietyt erityisedellytykset.

Vaikka komission mielestä olisi parempi, ettei näitä poikkeuksia olisi, se voi hyväksyä nämä säännökset sopimuksen aikaansaamiseksi, koska poikkeukset ovat väliaikaisia ja ehdotuksen ympäristönsuojelullinen taso säilytetään. Samalla helpotetaan jäsenvaltioiden ponnisteluja suurten polttolaitosten saattamiseksi parhaan käytettävissä olevan tekniikan mukaiseksi.

Tiettyjä suuria polttolaitoksia koskevat erityisvaatimukset. Neuvoston ensimmäisen käsittelyn kannassa asetetaan erilliset päästöraja-arvot laitoksille, joiden toiminta-aika on rajallinen (ei ylitä 1 500 käyttötuntia vuodessa), sekä erilliset rikinpoiston vähimmäisasteet niitä laitoksia varten, jotka käytetyn kotimaisen kiinteän polttoaineen ominaisuuksista johtuen eivät pysty noudattamaan rikkidioksidin päästöraja-arvoja silloinkaan, kun sovelletaan parasta käytettävissä olevaa tekniikkaa. Komissio katsoo, että nämä säännökset ovat hyödyllisiä ja perusteltuja. Niiden avulla voidaan tarttua erityisiin esille tuotuihin teknisiin näkökohtiin, joita on tuotu esille, ja säilyttää samalla ehdotuksen ympäristönsuojelullinen taso.

Polttolaitoksia koskevat yhdistämissäännöt. Neuvoston ensimmäisen käsittelyn kannassa asetetaan 15 MW rajaksi yhdistämissääntöjen soveltamiselle. Tämän tuloksena pieniä yksittäisiä yksiköitä ei oteta mukaan, kun määritetään kokonaiskapasiteetti laitosten yhdistelmälle, jossa useamman erillisen polttolaitoksen savukaasut poistetaan yhteisen piipun kautta. Komissio pitää valitettavana sitä, että neuvosto heikentää yhdistämissääntöjen soveltamista, mutta voi hyväksyä 15 MW:n vähimmäisrajan, koska se koskee pieniä laitoksia, joiden ympäristövaikutukset ovat vähäisiä.

Tiettyjä suuria polttolaitoksia koskevat erityisvaatimukset. Neuvoston ensimmäisen käsittelyn kanta sisältää säännöksen, jonka mukaan komissio tarkastelee sitä, onko tarpeen muuttaa tai vahvistaa päästöraja-arvoja tietyille polttolaitoksille, jotka eivät kuulu vähimmäisvaatimusten soveltamisalaan tai joiden osalta tämänhetkiseen lainsäädäntöön sisältyviä vähimmäisvaatimuksia ei ole voitu tarkistaa sen vuoksi, että käytettävissä ei ollut riittävästi tietoa parhaasta käytettävissä olevasta tekniikasta. Komission olisi myös tarvittaessa tehtävä lainsäädäntöehdotus vuoden 2013 loppuun mennessä. Komissio kannattaa tätä uudelleentarkastelusäännöstä, koska näin asiaan liittyvien parasta käytettävissä olevaa tekniikkaa koskevien vertailuasiakirjojen tarkistuksen tulokset voidaan ottaa huomioon osana uudelleentarkasteluprosessia.

Soveltamisala. Komissio ehdotti, että nykyisen lainsäädännön soveltamisalaa laajennetaan tiettyjen toimintojen osalta. Neuvoston ensimmäisen käsittelyn kanta ei sisällä soveltamisalan ehdotettua laajennusta, joka liittyy polttoaineiden polttoon laitoksissa, joiden polttoaineteho on 20–50 MW, sekä voimaperäiseen karjankasvatukseen. Lisäksi neuvoston ensimmäisen käsittelyn kannalla muutetaan ehdotettua soveltamisalaa jätehuoltotoimintojen ja keraamisten tuotteiden valmistuksen osalta. Neuvoston ensimmäisen käsittelyn kannassa ei myöskään ole ehdotukseen sisältyvää vaatimusta siitä, että karjanlannan levityksen on tapahduttava parhaita käytettävissä olevia tekniikoita käyttäen. Vaikka komissio pitää parempana alkuperäistä ehdotustaan soveltamisalan ja karjanlannan levittämiseen liittyvien säännösten osalta, se voi hyväksyä muutokset, kun otetaan huomioon lisätty uudelleentarkastelua koskeva lauseke näistä nimenomaisista kysymyksistä.

NOx- ja SO2-päästöillä käytävä kauppa. Neuvoston ensimmäisen käsittelyn kannan johdanto-osaan on lisätty kappale, joka koskee markkinapohjaisten välineiden (kuten NOx- ja SO2-päästöillä käytävän kaupan) mahdollisuuksien tarkastelua. Tämä heijastaa komission tekemää arviota rajoittamatta sen tuloksia.

Siirretyn säädösvallan käyttäminen ja delegoitujen säädösten vastustaminen (76 ja 78 artikla). Kun komissio ottaa huomioon Euroopan unionin toiminnasta tehdyn sopimuksen 290 artiklan täytäntönpanosta annetun tiedonantonsa[1], neuvoston kannassa esitettyjen erityisten toimenpiteiden analyysin sekä sen, että puheenjohtajamaa on esittänyt peruuttamisoikeutta, komissio pitää parhaana ratkaisuna sitä, että toimivalta siirretään määräämättömäksi ajaksi. Se voi kuitenkin hyväksyä neuvoston lähestymistavan (viisivuotiskausi ja sen hiljainen uudistaminen). Lisäksi komissio pitää valitettavana sitä, että neuvoston ensimmäisen käsittelyn kanta sisältää säännöksen, jonka mukaan Euroopan parlamentti tai neuvosto voi vastustaa delegoitua säädöstä kolmen kuukauden kuluessa. Komissio pitää parempana kahden kuukauden määräaikaa, jota voidaan pidentää kuukaudella Euroopan parlamentin tai neuvoston aloitteesta. Näin voitaisiin tehostaa menettelyjä luopumatta kolmen kuukauden periaatteesta.

Asiantuntijoiden kuuleminen valmisteltaessa delegoitujen säädösten hyväksymistä (johdanto-osan 39 kappale).

Komissio ei tue johdanto-osan kappaletta, joka koskee asiantuntijoiden kuulemista delegoitujen säädösten valmisteluvaiheessa. Komissio katsoo, että asiantuntijaryhmillä ei voi olla virallista institutionaalista asemaa. Tämän vuoksi perussäädöksiin ei voi sisältyä säännöksiä asiantuntijoiden kuulemisesta delegoituja säädöksiä valmisteltaessa. Komissio viittaa tältä osin 9. joulukuuta 2009 antamaansa tiedonantoon.

4. PÄÄTELMÄT

Neuvoston tekemät muutokset voidaan hyväksyä, koska ne ovat johdonmukaisia ja pohjautuvat komission ehdotukseen, lukuun ottamatta tiettyjä neuvoston näkemyksiä, jotka koskevat toimivallan siirtämistä komissiolle SEUT-sopimuksen 290 ja 291 artiklan nojalla. Näin ollen komissio vastustaa neuvoston ensimmäisen käsittelyn kantaa, joka hyväksytiin yksimielisesti 15. helmikuuta 2010.

LIITE

Komission lausuma vastaavuustaulukoista

Komissio muistuttaa mieliin kantansa vastaavuustaulukoiden laatimisesta jäsenvaltioissa. Vastaavuustaulukot osoittavat yhteyden jäsenvaltioiden lainsäädännön osaksi saattamisen edellyttämien toimenpiteiden ja direktiivin välillä. Ne ovat kansalaisten edun ja paremman sääntelyn mukaisia, lisäävät avoimuutta ja helpottavat sen tarkistamista, ovatko kansalliset säännöt yhteisön säännösten mukaisia.

Komissio ei vastusta sitä, että neuvostossa tehdään sopimus tätä asiaa koskevan toimielinten välisen menettelyn saattamiseksi menestyksekkäästi päätökseen, kun otetaan huomioon toimielinten välillä meneillään olevat laaja-alaiset keskustelut tästä kysymyksestä.

Komission lausuma 13 artiklan 3 kohdan c ja d alakohdasta

Komissio katsoo, että sen ei tulisi hyväksyä ei-sitovia ohjeita komiteamenettelyä käyttäen, koska komissiolla on siihen oma itsenäinen oikeutensa perustamissopimuksen nojalla.

Komissio katsoo, että 13 artiklan 3 kohdan c ja d alakohdan säännös, jonka mukaan ohjeet hyväksytään sääntelymenettelyä käyttäen, ei voi vaikuttaa mainittuun oikeuteen.

Komission lausuma komissiolle 13 artiklan 5 kohdan, 41 artiklan ja 48 artiklan 5 kohdan osalta myönnettävän toimivallan arvioinnista

Komissio ei yhdy neuvoston näkemykseen, jonka mukaan SEUT-sopimuksen 291 artikla on soveltuvin oikeusperusta 13 artiklan 5 kohdassa, 41 artiklassa ja 48 artiklan 5 kohdassa tarkoitettujen toimenpiteiden hyväksymiselle. Kyseiset toimenpiteet ovat soveltamisalaltaan yleisiä, ja niillä täydennetään perussäädöksen tiettyjä, muita kuin sen keskeisiä osia. Näin ollen ne olisi annettava delegoituina säädöksinä (SEUT-sopimuksen 290 artikla).

[1] KOM(2009) 673 lopullinen.